Podľa informácie protalibanskej agentúry AIP so sídlom v Pakistane sa talibanské vedenie rozhodlo rozmiestniť v okolí miest a dedín na území Afganistanu viac ťažkých zbraní, ako sú raketomety a ťažké guľomety.
Po týchto opatreniach budú môcť ozbrojenci Talibanu lepšie čeliť útokom amerických kománd na pozemné ciele v krajine, uviedla AIP s odvolaním sa na ministra školstva mullu Amira Chána Muttakího.
Schôdzke talibanskej vlády predsedal mulla Muhammad Hasan, ktorý je v poradí druhým najvyšším predstaviteľom Talibanu. Hasan vyjadril uspokojenie nad protiakciou jednotiek Talibanu po americkom výsadku v oblasti Kandaháru, ku ktorému došlo v piatok v noci.
Nemenovaný vysoký predstaviteľ Talibanu dnes vyhlásil, že hľadaný saudskoarabský terorista Usáma bin Ládin je napriek americkým leteckým úderom "v úplnom bezpečí".